text: Tilflytter blev Mr. Sønderborg
  23 august 2010 kl. 13.52
  Tidligere Sønderborg-borgmester A. P. Hansen blev kendt lang uden for kommunen, fordi han altid har kaldt en spade for en spade. I dag bliver han 80 år.
  A. P. Hansen har aldrig lagt bånd på sig selv, når han havde en sag, han fandt det værd at slås for.
  Han satte hele sin viljestyrke ind på at få bygget Alsion til 600 millioner kroner, der blandt andet rummer Syddansk Universitet, forskerpark og koncertsal til Sønderjyllands Symfoniorkester.
  A. P. Hansen blev Venstre-borgmester i Sønderborg i 1997 efter 52 års uafbrudt socialdemokratisk styre. Han mistede posten i 2005, da der var valgt til den nye storkommune.
  Han kunne ikke finde sig i rollen som menigt byrådsmedlem, så han gik ud af byrådet midt i valgperioden.
  Siden har han arbejdet for at støtte kunst og kultur.
  A. P. Hansen har planer om at gøre Sønderborg til europæisk kulturby i 2017.
  A. P. Hansen kommer fra Næstved. Han er uddannet ingeniør i Odense i 1955. Han oprettede maskinfabrikken Cornmall i 1961. I dag har en søn overtaget driften.
  